钦定古今图书集成/理学汇编/文学典/第005卷 > 叶梦得避暑录话 > 《作文不惮屡改》
## 钦定古今图书集成/理学汇编/文学典/第005卷 > 叶梦得避暑录话 > 《作文不惮屡改》

自昔词人琢磨之苦，至有一字穷岁月，十年成一赋
者。白乐天诗词疑皆冲口而成。及见今人所藏遗槁，
涂窜甚多，欧阳文忠公作文既毕，贴之墙壁，坐卧观
之，改正尽善，方出以示人。薳尝于文忠公诸孙望之
处，得东坡先生数诗槁，其《和欧叔弼》诗，“渊明为小邑”，
继圈去“为”字，改作“求”字，又连涂“小邑”二字作“县令”字，
凡二改，乃成今句。至“胡椒铢两多，安用八百斛”，初云
胡椒亦安用，乃贮八百斛。若如初语，未免后人疵议。
又知虽大手笔，不以一时笔快为定，而惮屡改也。